Monika Rubin (M), 2023-01-19:
Mange tak for spørgsmålet.
Hvor er det dejligt, at vi er enige om det her, for det er jo et stort problem i Danmark, at vi har så mange unge, der mistrives, og det skal vi gøre noget ved.
Et er, at regeringen vælger at skyde penge i psykiatrien, for desværre er der nogle af de her børn og unge, der også havner i det psykiatriske system.
Noget andet er, at vi også skal kunne fange det langt tidligere, vi skal kunne forebygge det langt tidligere, og der er det her forslag med et kulturpas et af de forslag, man kan kigge på.
Hvordan det helt præcis skal udmøntes, ved jeg ikke på nuværende tidspunkt, men det tænker jeg vi må lade kulturministeren om at finde frem til, men jeg er sikker på, at kulturministeren har det, som ordføreren siger, som fokuspunkt, for det er vigtigt, at det også bliver brugt, særlig fordi man jo ser den her manglende sociale mobilitet, i forhold til hvem der bruger kulturtilbud, og det er jo derfor, vi mener, at kulturpasset er så god en idé, fordi det gør, at det ikke er pengepungen, der afgør, om man bruger kulturen.
Mange tak for spørgsmålet.
Det er jo helt fair, at vi er uenige i forhold til det her med den her helligdag.
Det er 7 timer på et år; det mener jeg godt at vi alle sammen kan løfte for netop at finansiere vores forsvar, men også for at finansiere alle de andre tiltag, som regeringen har, alle de andre ambitioner, som regeringen har.
Jeg hæfter mig lidt ved, at spørgeren kalder det for et diktatur.
Altså, vi har jo flertal.
Det er jo en flertalsregering.
Det kan jeg ikke se hvordan kan være et diktatur, men måske ved jeg i så fald ikke helt, hvad et diktatur er.
Mange tak.
Jeg tænker, at det konkrete spørgsmål, i forhold til hvordan det skal udformes, og hvordan man skal stemme i forhold til det, må ordføreren tage med vores udenrigsordfører, som jeg er sikker på nok skal svare fyldestgørende.
Jeg er ked af, at jeg ikke kan komme mere ind på lige præcis det der, men når man har familie i Iran, er der nogle specielle omstændigheder, i forhold til hvad man står og siger på en talerstol.
Mange tak for spørgsmålet.
Det er jo sådan, at når man laver en regering og man sidder i regeringsforhandlinger – det tænker jeg at mange af jer herinde ved bedre, end jeg gør – så kan der sagtens komme nogle ting på bordet undervejs.
Så jeg tror ikke, at man i en valgkamp kommer til at kunne spå om, hvad en kommende regering kommer med af forslag i en kommende regeringsperiode.
I forhold til store bededag forstår jeg faktisk ikke den store modstand, der kommer, særlig fra jeres side af salen.
For det er jo netop en måde at finansiere det her på, som er solidarisk.
Man ender ikke med at tage fra børnefamilierne eller tage fra – hvad var det? – måske erhvervsstøtteordninger til det grønne område.
Det her er en måde, hvorpå vi alle sammen løfter i flok, og jeg hæfter mig lidt ved alle de her spørgerunder og spørgeskemaer, der har været.
For jeg er selv forsker og ved godt, at man, afhængigt af hvordan man spørger, også kan få nogle bestemte svar.
Hvis vi havde spurgt Danmarks befolkning, om man gerne ville yde en lille smule ekstra for simpelt hen at sikre vores ydre grænser, sikre, at vores forsvar kommer op på niveau med NATO, sikre, at der ikke lige pludselig bliver krig i Danmark, og vi ikke er klar til det, så tror jeg måske, at der var flere, der gerne ville sløjfe den her helligdag.